ইস্টবেঙ্গলের বিরুদ্ধে ম্যাচের শেষ মুহূর্তে পেনাল্টি থেকে জেজে লালপেখলুয়া গোল করতে ব্যর্থ। অথচ ম্যাচের পর শনিবার রাতে কাঞ্চনজঙ্ঘা স্টেডিয়ামে সবুজ-মেরুন শিবিরে জেজে নয়, ক্ষোভ সনি নর্ডি ও রেফারি সন্তোষ কুমারকে নিয়ে! তবে সব কিছু ছাপিয়ে গেল ইস্টবেঙ্গল ডিফেন্ডার অর্ণব মণ্ডলের বিরুদ্ধে কর্নেল গ্লেন টুইটারে বর্ণবিদ্বেষমূলক মন্তব্যের অভিযোগ করায়।
ম্যাচের পর টুইটারে গ্লেন লিখেছেন, ‘কোচ সঞ্জয় সেনের বিরুদ্ধে বর্ণবিদ্বেষী এবং কুরুচিকর মন্তব্য করেছে অর্ণব মণ্ডল’। যদিও যাবতীয় অভিযোগ উড়িয়ে দিয়েছেন লাল-হলুদ তারকা। অর্ণব বললেন, ‘‘আমি কোনও মন্তব্যই করিনি। গ্লেনের অভিযোগ ভিত্তিহীন।’’
গ্লেনের বিস্ফোরক অভিযোগে ময়দান উত্তপ্ত হওয়ার মধ্যেও নর্ডিকে নিয়ে প্রশ্ন উঠতে শুরু করে দিয়েছে। কারণ, শুক্রবার রাতেও নর্ডির খেলার সম্ভাবনা উজ্জ্বল হয়ে উঠেছিল। শনিবার দুপুর বারোটা নাগাদ মোহনবাগান কোচ সঞ্জয় সেন সহকারী কোচ শঙ্করলাল চক্রবর্তীকে নিয়ে নর্ডির সঙ্গে আলোচনায় বসেন। সেখানেই সবুজ-মেরুন তারকা জানান, ফের তাঁর হাঁটুতে ব্যথা হচ্ছে। খেলা সম্ভব নয়। আঠেরোজনের তালিকাতেও নর্ডির নাম রাখেননি সঞ্জয়। এমনকী, ম্যাচ দেখতেও স্টেডিয়ামে আসেননি সবুজ-মেরুন তারকা। কেউ কেউ তো বলেই ফেললেন, ‘‘ম্যাচের দিন সকালেই হঠাৎ হাঁটুতে ব্যথা শুরু হয়ে গেল নর্ডির?’’ এখানেই শেষ নয়। চোটের কারণে স্টেডিয়ামে না এসে নর্ডির হোটেলে বসে থাকা নিয়েও ক্ষোভ রয়েছে। এক প্রভাবশালী কর্তা বললেন, ‘‘হাইতি ফুটবল ফেডারেশনের টিকিট বাতিল করে ক্লাব নিজের খরচে নর্ডিকে শিলিগুড়ি নিয়ে এসেছে। ওর যদি চোট থাকত, তাহলে সেটা ক্লাবকে কেন জানাল না। অকারণে প্রচুর খরচ হয়ে গেল।’’
চোটের কারণে নর্ডির না খেলা নিয়ে অসন্তোষের মধ্যেই রেফারি সন্তোষ কুমারকে নিয়ে ক্ষুব্ধ সবুজ-মেরুন শিবির। নির্বাসনের কারণে এমনিতেই রিজার্ভ বেঞ্চে বসতে পারেননি প্রধান কোচ। ডার্বিতে কোচিং করানোর যে আবেদন করেছিলেন সঞ্জয়, তাও বাতিল করে দেয় সর্বভারতীয় ফুটবল ফেডারেশনের অ্যাপিল কমিটি। ফলে শনিবার কাঞ্চনজঙ্ঘা স্টেডিয়ামে খোখো অ্যাসোসিয়েশনের ঘরে বসেই ম্যাচ দেখলেন তিনি। কিন্তু ইস্টবেঙ্গল পেনাল্টি পাওয়ার পরেই স্টেডিয়াম ছেড়ে হোটেলে ফিরে যেতে চেয়েছিলেন সঞ্জয়। কিন্তু কোনও মতে তাঁকে আটকান ক্লাবের কর্তারা। তবে ম্যাচ শেষ হওয়ার সঙ্গে সঙ্গেই হোটেলে ফিরে যান তিনি। আর পেনাল্টি থেকে গোল করে দং ইস্টবেঙ্গলকে এগিয়ে দেওয়ার পর মোহনবাগানের সহকারী কোচকেও মাঠের বাইরে পাঠিয়ে দেন রেফারি। শঙ্করলালের বিরুদ্ধে অভিযোগ গালাগালি করার। যদিও সবুজ-মেরুনের সহকারী কোচ যাবতীয় অভিযোগ অস্বীকার করলেন। বললেন, ‘‘আমি কোনও খারাপ ভাষা উচ্চারণ করিনি।’’ ম্যাচের পরেই সর্বভারতীয় ফুটবল ফেডারেশনের কাছে রেফারির বিরুদ্ধে অভিযোগ জানিয়ে চিঠি দেয় মোহনবাগান। আর রাতে রাতে সবুজ-মেরুন কোচ বললেন, ‘‘রেফারির সমস্ত সিদ্ধান্তই আমাদের বিরুদ্ধে গিয়েছে। আমরা ভুল রেফারিংয়ের শিকার। অথচ বেলো রজ্জাককে কোনও কার্ডই দেখানো হল না। ওর আজ মাঠে থাকার অধিকারই ছিল না।’’
ডার্বির পর সবুজ-মেরুন শিবিরে যখন অন্ধকার, তখন ইস্টবেঙ্গলে চরম সতর্কতা। ম্যাচের পর সাংবাদিক বৈঠকে ইস্টবেঙ্গল কোচ বিশ্বজিৎ ভট্টাচার্য বললেন, ‘‘আমরা আবার চ্যাম্পিয়নশিপের দৌড়ে ফিরে এসেছি। কিন্তু তা নিয়ে উচ্ছ্বসিত হওয়ার কোনও কারণ নেই। এখনও অনেক ম্যাচ পড়ে রয়েছে। বািক সমস্ত ম্যাচ জেতাই এখন আমাদের প্রধান লক্ষ্য।’’ডার্বির পর ১৩ ম্যাচে ২৫ পয়েন্ট নিয়ে লিগ টেবিলের শীর্ষে এই মুহূর্তে মোহনবাগান থাকলেও তাদের খেতাবি লড়াইটা কঠিন হয়ে গিয়েছে। কারণ, এক ম্যাচ কম খেলে ইস্টবেঙ্গলের পয়েন্ট এই মুহূর্তে ২৩। শনিবার অন্য ম্যাচে কান্তিরাভা স্টেডিয়ামে বেঙ্গালুরু এফসি ১-০ গোলে মুম্বই এফসি-কে হারিয়েছে। এই মুহূর্তে সুনীল ছেত্রীদের পয়েন্ট ১২ ম্যাচে ২৫। তবে গোল পার্থক্যে তাঁরা দ্বিতীয়স্থানে। এই মুহূর্তে যা পরিস্থিতি, তাতে ইস্টবেঙ্গল ও মোহনবাগান, দু’দলই যদি বাকি সমস্ত ম্যাচ ম্যাচ জিততে পারে, তাহলে র‌্যান্টিরাই চ্যাম্পিয়ন।